Di musiche no mi intint cuissà ce... ma pluitost che continuâ a stiçâ une polemiche su premis leteraris e funerâi de lenghe furlane, o preferìs impiâ la radio. E mi plâs che i Luna e un quarto di Muçane a Moena in Trentin a àn vinçût il premi dal public a Suns. Ma par fortune no je la uniche gnove buine che e drece une setemane grise che e à salutât Federico Tavan in viaç pe ultime volte su la sô nâf paziâl. Par dî la veretât e je une vôs che e zire za di cualchi timp in Rêt. O sin inmò te Basse Furlane... Fasint une ricercje svelte cun google si cjatin milante "reunion" ancje se in efiets no si son mai molâts... E cumò, dopo cualchi an che no sunavin insiemit (ultime volte che ju ai viodûts, un Premi Friûl di cualchi an za fa) ve che a son lôr stes a ametilu "E' molto semplice: ci è tornata la voglia di occuparci di noi e di suonare assieme. Un abbraccio a tutti!" a scrivin su la lôr gnove pagjine di Facebook che o podês visitâ fracant chi. Sì, al somee propit che i FLK a sedin tornâts... o forsit a stan pensant di tornâ... o forsit no... une robe e je però sigure: simpri su la pagjine Facebook a scrivin "Smentiamo. Qualunque cosa si dica di noi, smentiamo". E il misteri al continue...
Tiere dai Paris
La Biblioteche Vuarneriane di Sant Denêl e celebre il benefatôr che, regalant i siei libris ae sô comunitât, al à fat nassi une des bibliotechis civichis plui antighis di Europe. (fracait chi par lei un pocje di storie de nassite de biblioteche),
Di dut il program di Sabide ai 26 di Otubar (fracait chi par lei ducj i events), mi permet di segnalâ la presentazion de publicazion "La Profezie di Vuarneri", un libri ilustrât di Luigino Peressini, un dissegnadôr pardabon brâf e che al merte parcè che il so lavôr al è il risultât di abilitâts grafichis, ricercje storiche e sintesi. Chi o cjatais une pagjine Facebook cun diviersis sôs oparis.
Biele gnove pal cine e la musiche furlane! Il documentari "JNK-Oltri la ultime frontiere" di Marco D'Agostini, zovin regjist di Codroip, al je jentrât tal Babel Film Festival, un concors che al à partecipants di dut il mont e che si fâs in Sardegne-
Il docufilm al conte, midiant de vôs di Luca D'Angela, frontman dai JoNoKognos, la lôr trasfierte al Festival de musiche di minorance, ma ancje e soredut chê gjenerazion dai 30-40 agns. Par capî miôr il progjet us segnali la mê interviste che ur ai fat su la Patrie dal Friûl di Otubar, ma soredut us consei di lâ a viodi la proiezion che e sarà vinars ai 25 di Otubar propit a Codroip li dal cine Benois-DeCecco (fracait il link par plui info).
Al è avonde comun, magari cussì no, sintî discors che a palesin pocje cussience sedi di ce che e je la lenghe furlane (William Cisilino al fâs un biel intervent a proposit sul so blog) sedi di ce che e je la identitât furlane.
La cuistion si ingredee inmò di plui se si olse a fevelâ di todescs e slovens, in Friûl.
Jo stes o amet la mê ignorance su chestis realtâts che a son a pôcs km di nô: ce si staial a cjapâ la machine e di Udin lâ, par esempli, a Cividât_CividaledelFriuli_ForumIulii e ancje Čedad?
Po ben, alore mi soi cjapât sù e grazie a la amicizie cun Iole Namor o ai stât a cognossi la redazion dal Novi Matajur, il setemanâl dai Slovens de Provincie di Udin che al à sede propit a Čedad_Cividât_CividaledelFriuli_ForumIulii.
O ai podût capî, une volte di plui, che ce che al ten dispès distantis lis comunitâts no son i km, ma chei confins che la storie e la gjeografie a àn za butât jù, e che invezit a resistin tal cjâf des personis. Di fat, fevelant insiemit o vin podût ricognossi diviers aspiets che a son comuns: la resistence di bande di une cierte politiche (e no feveli di colôrs) a ricognossi lis diviersitâts, cuant che par agns e je stade dineade la realtât dai fats, zuiant su la piel de int e strumentalizant chestis tematichis.
Il Novi Matajur al è il setemanâl dai Slovens de Provincie di Udin e al conte des Valadis dal Nadison e no dome, scrivint par talian e sloven, cence dismenteâ lis variantis dialetâls di chês altris Valadis, de Tor e di Resie. Par plui info: www.novimatajur.it
Intant che o fevelavin mi son tornadis iniments lis peraulis di Boris Pahor, che o ai scrit ancje su La Patrie dal Friûl di Avost: "Masse dispès a son par prins i Furlans che no si stimin, palesant un sotanisim culturâl une vore pelôs”. E che, o zonti jo, cualchi volte al cole intun altri efiet colaterâl: chel de rivalitât cun chês altris minorancis, massime chê slovene. Al è evident che il nivel di ricognossiment e sostegn nol è chel stes che e pues gjoldi la comunitât slovene in regjon, ancje in gracie di acuardis cul Stât sloven. Ma pluitost che alimentâ il stereotip ereditât dal Venteni dulà che il Fassisim al concedeve la esistence dal Furlan tant che "sentinele cuintri dal nemì todesc e sclâf", al sarès il câs di cjapâ esempli e domandâ no di gjavâ a chês altris minorancis, ma bati i pugns e pretindi par nô plui imprescj e rispiet. Ma si sa che se i prins a no rispietâsi o sin noaltris, al è di bant spietâ che a sedin chei altris a fâlu.
O ai za scrit plui voltis, ma no podevi e no ricuardâ la Fieste di fin Istât li de Fatorie Sociâl Volpares.
O ai vût maniere di cognossi di dongje cheste realtât che e sarès za impuartante pe funzion che e à pe societât, lant a judâ personis che se no a saressin bandonadis a lôr stessis.
Ma Volpares no je dome chest. E rapresente une realtât dal nestri Friûl, in particolâr de Basse Furlane. E je proprietât publiche, ven a stâi nestre, e come dutis lis robis nestris, se i tignìn, o vin di viodi di lôr e tignîlis di cont. No je une teorie astrate: e jentre te tradizion di chei che a jerin i bens civics di une volte, un proprietât che no je di nissun in particolâr, ma e je di ducj e ducj o vin di sintîsi responsabii.
Al è un discors che al va pierdintsi parcè che la privatizazion (spontanie o, dispès, ancje "spintanie"...) e à di fat scancelât scuasit par dut chês che a jerin lis proprietâts coletivis: al sarà di tornâi parsore, cun calme.
Intant ancje jo us invidi a Palaçûl li de Fatorie Sociâl Volpares par gjoldi di une biele zornade di fieste:
aes 11.00 Dimostrazion di cemût che si trebiave une volte
a Misdì, gustâ li dal zardin de Fatorie
aes 3 dopomisdì si presente La Patrie dal Friûl
e po dopo si va indevant cu la musiche dai FLK, di Lino Straulino e... di cui che al volarà cjapâ sù i struments e sunâ par continuâ la Fieste.
E visaitsi di lâ su Facebook e meti un "Mi plâs" li de pagjine: www.facebook.com/fattoriasocialevolpares
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn